Proces verbal al

Întâlnirii Grupului inter-instituţional pentru pregătirea şi implementarea noului Cod civil din data de 11 august 2011

Loc de desfăşurare – Sediul Consiliului Superior al Magistraturii
Participanţi:

Domnul Laurenţiu Petre – Juridice.ro

Doamna Irina Elyzabeth Pop -  studentă,  anul IV, Facultatea de Drept a Universităţii Româno-Americană, voluntar;

Doamna Ruxandra Olaru – Înalta Curte de Casaţie şi Justiţie;

Domnul Augustin Fuerea – profesor, Institutul Notarial Român;

Doamna Virginia Beldea – Uniunea Naţională a Notarilor Publici din România;

Domnul Traian Briciu - Institutul Naţional Pentru Pregătirea şi Perfecţionarea Avocaţilor;

Domnul Dragoş Dumitru – director adjunct al Institutului Naţional al Magistraturii;

Domnul Cătălin Preduţ - avocat, euroavocatura.ro;

Domnul Emilian Meiu – judecător, membru Liderjust;

Domnul Andrei Rigu – avocat, preşedinte Liderjust;

Doamna Miruna Ghica - Şcoala Naţionala de Grefieri;

Doamna Ruxandra Ionescu – studentă, Universitatea Dimitrie Cantemir;

Domnul Bogdan Stăncescu – administrator iurispedia.ro;

Domnul Cristi Danileţ - membru al Consiliului Superior al Magistraturii;

Domnul Nicolae Constantin – judecător, director DLDC al Consiliului Superior al Magistraturii;

Doamna Cristina Ben Ezra – procuror, aparatul tehnic al Consiliului Superior al Magistraturii;

Doamna Adela Danciu – Institutul Bancar Român;



Domnul Cristi Danileţ a deschis şedinţa grupului de lucru, aducând la cunoştinţa participanţilor că vor fi implicaţi un număr de voluntari cu principalul rol de moderator al platformei online www.iurispedia.ro, aceştia având rolul de a raporta orice neregulă, conţinut incorect, nepotrivit sau jignitor, eroare sau sugestie de îmbunătăţire coordonatorului.


În continuare a anunţat răspunsul unei scrisori din cele 7 trimise către ambasadele ţărilor din a căror legislaţie s-a inspirat realizarea noilor coduri, în care au fost prezentate eforturile şi progresele instituţiilor din România în vederea implementării acestora. Ambasada Spaniei asigură participarea unui specialist la susţinerea unor prelegeri benevole de drept civil.

În legătură cu locul în care vor putea fi accesate noile coduri, domnul Bogdan Stăncescu a prezentat datele necesare pentru a accesa site-ul,  acestea fiind necesare până în momentul în care va fi făcut public, formatul şi conţinutul site-ului,  precum şi  propunerile pe care le-a primit pentru a îmbunătăţi site-ul. A informat în continuare modul corect de creare a unui cont, logarea, accesarea articolelor, locaţia paginii de discutie precum şi de unde poate fi modificat orice articol.

De asemenea, s-a conturat o noua viziune a proiectului în sensul că secţiunea de comentariu a fiecărui articol nu va reprezenta o colecţie de opinii doctrinare a contributorilor ci fiecare contributor va putea îmbunătăţi comentariul făcut de către o altă persoana. În caz de opinii divergente contributorul va permite prezentarea tuturor opiniilor în cadrul secţiunii “Comentariu”.
Având în vedere discuţiile pe marginea modificărilor aduse articolelor s-a hotărât că în viitor  vor fi postate pe site un set de termeni şi condiţii pentru cititori si contributori. În cazul încălcării acestora, contributorii vor fi atenţionaţi şi, în caz contrar, le va fi interzis accesul. În cazul depistării unei asemenea situaţii, orice modificări greşite sau jignitoare aduse articolului pot fi anulate de către administratorul site-ului.


Domnul Cristi Danileţ împreuna cu doamna Cristina Ben Ezra propun participanţilor să formuleze până la următoarea şedinţa un set de reguli pentru cititorii, redactorii şi administratorii platformei considerate a fi necesare pentru evitarea eventualelor incidente.  



În continuare, doamna Virginia Beldea anunţă că în cadrul consiliului, Uniunea Naţională a Barourilor din România a aprobat ţinerea evidenţei în cadrul registrului notarilor privind starea şi capacitatea persoanei. A comunicat că scrisoarea de intenţie a fost deja trimisă instituţiilor Consiliul Superior al Magistraturii şi Ministerului Justiţiei, atenţionând că are nevoie de ajutorul Consiliului Superior al Magistraturii în obţinerea registrului de datorii. 

În încheiere, domnul Cristi Danileţ, mulţumind participanţilor la întâlnire a precizat că următoarea şedinţa a grupului va avea loc pe data de 5  septembrie, ora 11.

